arnastofnun/IGC-2024 huggingface dataset:
Nanna er sérfræðingur

Nanna Rögnvaldsdóttir er mesti sérfræðingur okkar. Skrifar um mat, skrifaði Matarást. Eitt magnaðasta sérfræðirit á íslenzku. Og sennilega eitt það þyngsta í kílóavís. Á stærsta matreiðslubókasafnið með bókum um afskekkta matreiðslu. Kann líka að skrifa vinsælt, eins og sést á nannar.blogspot.com á vinsældalista blog.gattin.is. Sú tíunda í röðinni. Samt er hún ekki ritstjóri Gestgjafans. Þar ætti hún heima, af hverju er hún ekki þar? Er ekki meira vit í, að Gestgjafinn fjalli um mat, heldur en um innlit hjá frægu fólki. Sem er frægt fyrir að vera frægt eða frægt fyrir annað en mat.
Peðin mæra kónginn

Dæmigert fyrir vinnubrögð Haraldar Johannessen er að fá meðmæli hjá undirmönnum sínum. Fyrst frá herlögreglunni og síðan frá lögreglustjórunum. Meðmælin eru einskis virði. Hann skammtar þeim peningana og þeir þora ekki annað en að hlýða. Haraldur hefur frá upphafi þráð völd og meiri völd. Er því hættulegur lýðræðinu. Hefur spunnið bákn úr embætti ríkislögreglustjóra. Allt er það í skjóli Björns Bjarnasonar stríðsráðherra. Haraldur líkist J. Edgar Hoover Íslands. Hoover var stærsta æxli Bandaríkjanna áratugum saman. Þjóðin þarf að hindra Harald í að tefla peðum sínum frekar fram.
Almenningur í súpunni

Ekki þarf mikið til að gera efnahagsástandið bærilegt hér á landi. Semja þarf um kaup og kjör í evrum, það er stóra málið. Um leið þarf að liðka fyrir krítarkorta-reikningum í evrum. Þá er almenningur tilbúinn. Fyrirtæki bjarga sér með því að færa sig í evrur. Ef menn þurfa að fara í bakarí eða fiskbúð, geta þeir fengið krónur í hraðbanka. Krónan passar vel í slíka stærðargráðu. Sérfræðingar vilja ekki, að þetta gerist svona. Það dregur nefnilega úr getu fjármálafyrirtækja til að krækja í gengishagnað á kostnað fólks. Ríkiisstjórnin á ekki að skilja almenning eftir í súpunni.
Fínimannsleikur í kreppunni

Flestum, sem ég þekki, þykir einkennilegt, að oddamenn ríkisstjórnarinnar ræði öryggisráðið, þegar landið brennur. Þeim finnst líka skrítið, að þeir vilji ekki kalla krísufund með Seðlabankanum réttu nafni. Halda þau Geir og Ingibjörg, að fólk vilji stinga haus í sand, þeim til samlætis? Við erum að sigla inn í meiriháttar kreppu, sem hagkerfi Vesturlanda ræður ekki við. Þessi kreppa skellur harðar á okkur en öðrum vegna frjálshyggju bankamála. Kjósendur vilja, að landsfeður taki frumkvæði. Segi, hverjum skuli bjarga, bankastjórum eða unga fólkinu. Þau hætti fínimannsleik í öryggisráðinu.
Banka- og blaðamenn ábyrgir

Pétur Blöndal alþingismaður segir álitamál, hvort ekki megi draga bankamenn og fasteigansala til ábyrgðar. Þá, sem hafi hvatt fólk til að taka áhættu, til dæmis með erlendri lántöku við íbúðakaup. Samkvæmt Fréttablaðinu í dag. Þetta er það, sem ég hef verið að segja undanfarið. Fólk ber að vísu ábyrgð á eigin gerðum. En samábyrgir eru þeir, sem blekktu fólkið. Og kerfin að baki þeim, einkum bankar. En það eru fleiri samábyrgir. Svo sem blaðamenn, sem enn taka drottningarviðtöl við greiningarstjóra og aðra lánasölumenn bankanna. Fjölmiðlar voru og eru þáttur í blekkingaleik græðgisbankanna.
Ofsatrúin er víða

Bloggsíða guðleysingjans og rithöfundarins Richard Dawkins var bönnuð í Tyrklandi. Dawkins beinir spjótum sínum að kristni, en á stöku stað minnist hann þó á íslam. Múslimskur ofsatrúar-rithöfundur í Tyrklandi, Adnan Oktar, kærði vefsíðu Dawkins fyrir að gera grín að sér. Otkar hefur áður tekizt fyrir dómstóli að hefta framgang guðleysis. Fékk stöðvað Google Groups og WorldPress.com. Hann náði þó ekki að banna bók Dawkins: The God Delusion. Umstangið hefur minnkað líkur á, að Tyrkland komist í Evrópusambandið. En umstangið sýnirum leið, að kristnar þjóðir eru rólegri en íslamskar.
Draumórar sinnuleysis

Ísland fékk ekki að vera með Norðurlöndunum í samstarfi seðlabanka með Bandaríkjunum. Þá áttaði fólk sig loksins á, að ástandið var alvarlegt. Því hefur aukizt örvæntingin í óskum fólks um aðgerðir í fjármálum. Það hefur misst traust á Seðlabankanum og skilur ekki, að Geir spóki sig í útlöndum. Þetta sést greinilega í breyttu bloggi fólks. Hins vegar munu hvorki Geir né Davíð gera neitt í málinu. Þeir og ráðgjafar þeirra trúa úreltri tilgátu í hagfræði um, að stjórnvöld eigi að passa á sér puttana. Hin sjálfvirku lögmál markaðarins muni fá sólina til að rísa að nýju eftir nokkur ár.
Hversdagsleg löggæzla

Fráleitt er að setja upp sextíu manna herlögreglu og leyniþjónustu. Þjóðin þarf aðra löggæzlu. Hún vill, að löggan anni alvarlegum glæpum á borð við ofbeldi og nauðganir. Hún vill, að löggan sinni skýrslum og láti mál ekki tefjast eða fyrnast. Hún vill, að löggan anni hversdagsverkum úti á götum. Stöðvi ólöglegar bílastöður, líka veggjakrot og pissukalla og aðra dólga. Þetta eru daglegir hlutir, sem fela í sér, að borgarar séu öruggir og búi í siðmenntuðu samfélagi. Löggan sinnir fáu þessu, skráir tæpast mál og lætur þau fyrnast. Hversdagsleg atriði eru þó brýnni en órar Björns og Haraldar.
Svínastía forsetaframboðs

Repúblikanar bjóða til forseta tvo róttæklinga. Þeir klæðast bandaríska fánanum og velta sér í svínastíu, með og án varalitar. Varaforsetaefnið þekkir ekki mun á Bush- og Monroe-kenningunni. Lætur dóttur sína kvænast dólgi, sem barnaði hana. Reyndi að fá bækur á bannlista. Trúir að jörðin hafi orðið til fyrir sex þúsund árum með talandi snáki og öllu. Talar við guð á hverjum degi eins og Bush. Tekur við af McCain á miðju kjörtímabili, því að hann er orðinn gamall. Svo gamall, að hann heldur, að forseti Spánar sé terroristi frá Suður-Ameríku. Þau hata útlendinga. Þetta er svínastía.
20% Bush og 80% Davíð

Kreppan á Íslandi er 20% George W. Bush að kenna og 80% Davíð Oddssyni. Að svo miklu leyti sem kreppan er svipuð og samdrátturinn í Evrópu, er hún ættuð frá Bush. Að svo miklu leyti sem hún er umfram samdráttinn í Evrópu, er hún ættuð frá Davíð. Sama grundvallarorsök er að baki Bush og Davíð. Þeir hafa tröllatrú á, að ríkið skipti sér ekki af kaupsýslu. Þeir höfnuðu að koma böndum á ævintýraþrá bankastjóra. Grunnur vandans er frá Bush, 20%, en yfirbyggingin frá Davíð, 80%. Fyrst bjó Davíð til vandann með því að hleypa bönkunum lausum. Og síðan magnaði hann vandann sem Seðlabankastjóri.
Kratar fara halloka

Sósíaldemókratar hafa farið halloka í kosningum víða um Evrópu síðustu árin. Nema á Spáni og í Portúgal. Stuðningur verksmiðjufólks fer hnignandi. Verkafólk, sem áður kaus krata, kýs nú hægri sinnaða öfgaflokka eða vinstri sinnaðra græningja. Rasistar og græningjar ná betur til fátækra kjósenda heldur en skrifstofukratar með bindishnúta. Í Bretlandi frestaði Tony Blair vandanum með því að taka upp nýfrjálshyggju, sem var í tízku um tíma. Hún hefur nú spilað rassinn úr buxunum og rústað Verkamannaflokknum. Um helgina munu hrynja kratar í Austurríki og rasistar Frelsisflokksins hirða fylgið.
Seðlabankinn trausti rúinn

Seðlabanki Íslands nýtur einskis trausts, hvorki innanlands né utan. Honum er talið stjórnað af bjánum. Bandaríski seðlabankinn vill ekki gera sama samning við Ísland og hann gerði við Norðurlönd. Öryggisálag á Ísland er komið upp í skýin af þessum völdum. Menn treysta ekki seðlabanka, sem er notaður til að útvega aflóga forsætisráðherra kaup ofan á rífleg eftirlaun. Menn líta erlendis á Davíð Oddsson sem fyrirbæri. Í kringum hann í bankanum eru veikir undirbankastjórar og deildarstjórar. Þeir hafa hvorki bein í nefinu né neina fjármálaþekkingu til að skrúfa fyrir Davíð og smjörklípurnar hans.
Tifandi ráðherrasprengja

Björn Bjarnason stríðsráðherra er tifandi tímasprengja. Hann er að koma sér upp sextíu manna herlögleglu með því að svelta almenna löggæzlu í landinu. Löggan sinnir ekki útköllum, tekur ekki skýrslur, ræður fólki frá að kæra. Sextíu manna lögregluhópur er ekki til neins gagns, hoppandi um með grímur á daglegum æfingum. Duglegur lögreglustjóri er rekinn fyrir að neita að falsa skjal fyrir ráðherrann, sem situr og horfir á bíó af Bruce Willis. Er þetta mál ekki komið út yfir allan þjófabálk? Af hverju mannar Geir Haarde sig ekki upp í að losa sig við vandræðamann, sem þjóðin skilur alls ekki.
Óþarft er að fá martröð

“Kóngurinn er dauður. Lifi kóngurinn.” Þannig var hrópað í Evrópu í gamla daga, þegar skipt var um kóng. Hér eru þeir ekki drepnir við slík tækifæri, heldur sendir norður í Svörtuloft. Hafa þar alltaf verið þægir og hljóðir. Allir nema Davíð. Ekki er samt um það að ræða hér frekar en annars staðar, að dauður kóngur snúi aftur. Hann getur gengið aftur, jafnvel eldspúandi, en hann kemur ekki aftur. Stofnunin, sem ræður og rekur Íslandskónga, lætur sér ekki detta í huga að vekja upp látna kónga. Flokkurinn fylgir blint nýjum foringja sínum, er hann hefur verið vígður. Óþarft er að fá martröð.
Efasemdir um sannreynslu

Munur er á staðreyndum og skoðunum. Ef bloggari gefur út ranga frétt af myndbirtingu í dagblaði, er það lygi. Staðreyndir geta ekki verið lygi. Ef lygi er birt sem staðreynd, þarf að leiðrétta. Hliðverðir fjölmiðla reyna að gæta þess að fréttir séu ekki lygi, bara staðreyndir. Sumir bloggarar gæta þess því miður ekki eins vel. Skoðanir eru annars eðlis, verða ekki leiðréttar, eru persónulegar. Ef ég vitna ORÐRÉTT í bloggara og segi, að vont sé, að hann vilji ekki sannreyna, geturðu lesið rökin. Ef þau eru góð, máttu trúa því, ef þú vilt. Ef rökin eru léleg, hafnarðu bara skoðuninni. Einfalt.
Svansson segist ómarktækur

Menn eiga ekki að blogga um það, sem þeir eru að hugsa. Ekki einu sinni Guðmundur Rúnar Svansson. Hann fór með rangt mál í gær. Afsakar sig með, að hann geti ekki fallizt á neitt athugavert við, að hann bloggi um það, sem hann sé að hugsa. “Bloggarar eru ekki blaðamenn, og svolítið sérstakt að gera factcheck kröfu á þá.” Í ljósi þessa skil ég betur, hvað ég hef oft verið hissa á illa grunduðum skrifum Vilhjálms. Hann telur bara ekki skyldu sína að fara með rétt mál. Honum finnst “svolítið sérstakt” að gera slíka kröfu til sín. Hann telur bara, að ekki beri að taka mark á sér. Ömurlegt.
Hefðbundið flugklúður

Þórarinn Stefánsson, toti.hexia.net, lýsir ástandi, sem ég þekki vel: Vél Icelandair eða Iceland Express lendir á öðrum stað en ætlað var. Einn var að afgreiða vandræði heillar flugvélar í Glasgow í gær. Ljóst var, að fáir færu langt þann dag. Allt var í kaos, engin viðbragðsáætlun til. Þórarinn hafði einfalda tillögu: “Réttið upp hönd, sem vilja bara fara á hótel og bíða eftir hringingu. Við reddum ykkur áfram á morgun. Taka niður nöfn og gemsanúmer, útdeila voucherum, senda fólkið burt. Díla við þau 30%, sem eftir standa.” Reiði farþega er lágmörkuð. Illa rekin félög skilja ekkert.
Blogg og blaðamennska

Rétt er hjá Andrési Jónssyni, andres.eyjan.is, að meðferð staðreynda er önnur í bloggi en blaðamennsku. Atvinnumenn í fjölmiðlum reyna að hafa staðreyndir réttar fyrir birtingu. Það er ljósi punkturinn í hliðvörzlu blaðamanna. Stafar af, að svertan frýs og myndin fer. Í bloggi hneigjast amatörar hins vegar til að sía upplýsingar eftir birtingu. Það er í eðli bloggs. Leiðréttingar við blogg koma þá fljótt fram á sama vefsvæði, ef vel er að verki staðið. Auðvitað reyna bloggarar að láta þetta ekki koma fyrir. Bloggarar verða eins og fagmenn að læra að birta ekki óstaðfestan orðróm.
Seðlabankinn einangraður

Seðlabankinn er einangraður í samskiptum norrænna seðlabanka við bandaríska seðlabankann. Hann getur innan tveggja sólarhringa ekki svarað, hvers vegna hann er ekki í samstarfinu. Það stafar af, að stofnunin er óhæf til allra verka. Þar er fullt af kvígildum, sem pólitískir seðlabankastjórar hafa ráðið. Enginn ráðamaður bankans segir heldur Kónginum að fara varlega og þeyta ekki smjörklípum úti á torgum. Hámenntaðir aumingjar sitja þarna og bugta sig fyrir frekjudalli, sem kann ekki par í hagfræði eða peningafræði. Íslenzka peningaruglið nær hámarki í kóngi Seðlabankans, höfundi hrunsins.
Borgið launin bara í evrum

Næsta skref í kjaramálum er að stéttarfélög vilji fá kaup borgað í evrum. Það ætti að ná eyrum Samtaka atvinnulífsins, sem vilja taka upp evru. Nú er ástandið þannig, að bílar eru auglýstir í evrum. Því ekki auglýsa húsnæði líka í evrum? Ef kaup annars vegar og helztu útgjaldaliðir hins vegar eru í evrum, þá ætti jafnvægi að komast á að nýju. Þá væri í lagi að taka lán í evrum. Það er svo margt, sem yrði einfaldara í evrum. Ég tala nú ekki um, að vextir mundu snarlækka. Allur þorri ábyrgra samtaka í þjóðfélaginu er að komast á eina skoðun: Við þjóðinni blasir bein aðild að Evrópusambandinu.
Þeir trúðu dagdraumum sínum

Fred Kaplan er einn af þekktustu stjórnmálaskýrendum Bandaríkjanna. Eftir hann var að koma út bókin “Daydream Believers”. Þar rekur hann aðdraganda og framkvæmd utanríkisstefnu George W. Bush. Í stuttu máli telur Kaplan, að þar hafi fávitar ráðið ferðinni, pólitískir draumóramenn. Þeir hafi trúað draumum sínum, svo að úr varð martröð fyrir heiminn og Bandaríkin. Allir viti bornir menn í ráðuneytum hafi verið frystir út og ekki hlustað á þá. Eini fullorðni maðurinn í ríkisstjórninni var rekinn, Colin Powell. Svo sem ekki nýjar fréttir, en Kaplan rekur feril allra fávitanna í smáatriðum.
Lögreglan gerð óstarfhæf

Björn Bjarnason stríðsráðherra gerir lögregluna óstarfhæfa til daglegra verka. Hún getur til dæmis ekki sinnt ofbeldi og handrukkun. Þetta stafar af, að Björn hirðir hvern sjáanlegan eyri í gæluverkefni. Þau felast í að koma upp herlögreglu og leyniþjónustu á vegum gæludýrsins. Björn er enn að skipta um bleyjur á Haraldi Johannessen herforingja. Sá síðari hefur aðeins eitt gæluverkefni, að þenja út völd sín á kostnað annarra lögreglustjóra. Síðasta fórnardýrið er lögreglustjórinn suður með sjó. Í stað hans kemur lögreglustýra úr handraða Haraldar. Getur Geir ekki losað okkur við Björn?
Kanzlari talar ekki rósamál

Hinn hægri sinnaði og kristilegi kanzlari Þýzkalands, Angela Merkel, talar ekki undir rós. Hún segir, að ríkisstjórn George W. Bush hafi framleitt kreppuna með því að neita að setja fjármálafyrirtækjum skorður. Með aðstoð Tony Blair í Bretlandi. “Með þrjózku dróguð þið okkur inn í kreppuna” segir hún. Margt fleira ófagurt sagði hún í ræðu sinni. Samkvæmt Spiegel sagði hún líka, að Þýzkaland taki ekki þátt í að draga fjárglæframenn að landi. Þingmaður hennar, Michael Meister, segir Bandaríkin vera að leggja drög að nýrri kreppu. Með því að draga glæframenn að landi og þjóðnýta tap þeirra.
Beingreiðsla til almennings

Ríkið á ekki að borga tap glæfrafyrirtækja, heldur draga forstjórana til ábyrgðar. Ríkissjóður ber ekki heldur neina ábyrgð á tapi hluthafanna. Hann á bara að sjá um öryggisnet almennings. Þess vegna á ríkissjóður að efla sjóði, sem borga atvinnuleysisstyrki. Og greiða lífeyrisþegum uppbót á minnkandi lífeyri sjóðanna. Allt þetta fé á að renna beint til almennings, ekki gegnum glæfrafyrirtæki og glæfrasjóði. Ríkið á svo endurkröfu á öllu fé, sem rennur til þessara þarfa. Ástæðulaust er, að glæfrafyrirtæki njóti skjóls í aðgerðum ríkisvaldsins. Alls engin ástæða er til að þjóðnýta tap.
Þeir fylgja greifanum

Sjálfstæðisflokkurinn er ekki að klofna og þar eru ekki þrjár fylkingar að berjast. Það er bara óskhyggja. Þar er enn síður til sveit “umbótasinna”. Vissar ýfingar eru milli leifanna af veldi Davíðs og alls þorra þegnanna. Davíð gargar á torgum úti. Þorsteinn gefur Davíð gúmoren. Annað er það nú varla. Kannski mannar Geir sig í að koma Birni úr ríkisstjórninni. En ég held tæpast, að hann manni sig upp í neitt. Þetta er ekki flokkur eins og Frjálslyndir, þar sem menn berjast. Þetta er stofnun, sem fylgir greifa sínum, unz nýr greifi er kjörinn. Il Duce er linur núna, en fellur ekki.
Forseti tryllir Bandaríkin

Mamúd Amadinejad, forseti Írans, fær tryllt viðbrögð í Bandaríkjunum, þegar hann ávarpar þing Sameinuðu þjóðanna. Jafnvel Barack Obama trylltist. Samt eru orð forsetans að mestu í samræmi við staðreyndir. Kreppan, sem nú er hafin, á upptök sín í Bandaríkjunum og óheftu frjálsræði fjármálastofnana þar í landi. Sameinuðu þjóðirnar ættu að fá kjarnorkuveldin til að leggja niður atómvopn heldur en að svívirða Íran. Ísrael á kjarnorkuvopn, en sætir ekki rannsóknum þess vegna. Ashton Carter telur helmings líkur á, að Ísrael geri loftárás á Íran fyrir valdalok Bush. Mamúd er ekki sá geðveikasti.
Kreppan er á fullu

Menn deila í alvöru um, hvort kreppa sé á Íslandi, þegar gjaldmiðillinn hefur fallið um þriðjung. Auðvitað er það kreppa, ekki bara samdráttur. Ríkisstjórnin og Seðlabankinn eru í afneitun, enda eru þær pólitískar stofnanir. Talsmenn glæpabanka eru líka í afneitun, því að þeir vita upp á sig skömmina. Vandræði kreppunnar eru ekki komin að fullu niður á fólki. Nema þeim, sem létu glæpabanka ginna sig til að taka húsnæðislán og bílalán í evrum eða erlendum myntkörfum. Hinir munu finna fyrir kreppunni á næstu vikum, þegar neyzluvörur halda áfram að hækka í verði. Kreppan er á fullu.
Útvegsmenn gáfust upp

Landssamband útvegsmanna hefur gefizt upp. Er ekki lengur andvígt óháðri vottun. Bara á móti vottun frá Marine Stewardship Council. Það hatar MSC, stærstu, en ekki eina vottunarstofuna. MSC hefur stærstan markað og mesta virðingu notenda. Önnur virt vottunarstofa getur komið að einhverju gagni. Útvegsmenn eru fallnir frá þeirri firru að votta sjálfir vöru sína. Enginn tekur mark á slíku. Bændasamtökin votta að vísu sjálf, að íslenzk búvara sé vistvæn. En enginn tekur mark á því og enginn á að taka mark. Aðalatriðið er, að menn hafa áttað sig á, að þeir geta ekki sjálfir vottað eigin vöru.
Hver tapaði Rússlandi?

Ráðleggingar Alþjóða gjaldeyrissjóðsins eru sumpart rugl og sumpart hluti af dauðum trúarbrögðum nýfrjálshyggjunnar. Stofnunin er orðin heimsfræg af rugli, sem hefur rústað ríkjum víðs vegar um heim með “shock treatment”. Allt frá heimsveldi Rússlands um ríki á borð við Chile og Argentínu niður í smáríki úthafanna. Menn spyrja: Hver tapaði Rússlandi? Svarið er: Alþjóða gjalderyissjóðurinn. Hvergi vex gras, þar sem sjóðurinn hefur riðið yfir. Við getum ætlazt til, að fáránlega stofnunin hætti að veita ráð, því að hún hefur þau engin. En áfram böðlast hún samt við að ráðleggja Íslendingum.
Neita að þjóðnýta tapið

Henry Paulson, fjármálaráðherra Bandaríkjanna, vill, að vestræn ríki geri eins og Bandaríkin í kreppunni. Borgi út flottræfilsbankana og dragi ekki snillingana til ábyrgðar. Ríkin neita samt öll að leggja fram fé til að borga út gjaldþrota fyrirtæki. Telja, að kreppan sé bandarískur vandi. Eru líka kannski ekki eins sósíalistísk undir niðri og Bandaríkin. Vilja að minnsta kosti ekki þjóðnýta tapið. Nicolas Sarkozy Frakklandsforseti segir raunar þar á ofan, að refsa beri forstjórum fyrirtækjanna. Einn hefur þegar hafnað starfslokafé, Robert Willumstad, hjá AIG. Tap verður óvíða þjóðnýtt.
Frekir unglingar á Ísafirði

Frekir unglingar á Ísafirði vekja mér efasemdir um, að rétt sé að hafa menntaskóla þar í þorpi. Þeir vilja hafa ruddalegar busanir, niðurlægja nýja nemendur. Það er sadismi. Þeir eru ósáttir við, að skólameistari hafi reynt að hafa hemil á vitleysunni. Þeir skipulögðu síðan fyllerísferð, sem skólameistari bannaði. Þá stofnuðu frekjudallarnir síðu á FaceBook og kröfðust þess, að skólameistarinn hætti. Ef ekki er hægt að hafa hemil á unglingum á Ísafirði, er rétt að leggja skólann niður. Er Ísafjörður ekki bara þekktur sem verstöð, þar sem fólk fer á böll eingöngu til að slást?
Danskar evrur Bjarna

Bjarni Harðarson þingmaður vekur sífellt athygli mína fyrir gáfulegar upplýsingar á afturfótunum. Í dag ber hann saman danska banka og íslenzka. Segir fjóra danska hafa farið á hausinn, en ekki neinn íslenzkan. Segir þetta vera evrunni að kenna og fer síðan út í langar skammir um evruna. Gallinn við þetta er, að Danir nota bara alls ekki evru. Þeir nota danskar krónur. Hrun danskra banka ætti frekar að bera saman við skort á hruni finnskra banka, sem nota evru. Þegar Bjarni var í Danmörku fyrr á þessu ári, virðist hann ekki hafa tekið eftir sjálfum gjaldmiðli ríkisins.
Egill þýðir Þorstein

Las leiðara Þorsteins Pálssonar um Davíð Oddsson. Þar var einkum talað undir rós, stundum torskilið fyrir einfeldning eins og mig. Fannst textinn einkum merkur fyrir þá sök, að fyrrverandi formaður talaði til fyrrverandi formanns. En ekki fyrir innihaldið, sem margir hafa áður sagt ágætlega. Tek hins vegar eftir, að margir lofa ritið í blogginu. Ekki þó Egill Helgason. Hann tók sig til í morgun og þýddi leiðarann á íslenzku. Þá skildi ég loks almennilega, hvað Þorsteinn hafði verið að segja. Mér fannst raunar knappur stíllinn mun betri hjá Agli (eyjan.is/silfuregils). Hver hefur sinn smekk.
Metangas drepið úr dróma

Sænskir og rússneskir fræðimenn hafa fundið metangasleka úr íshafinu upp í gufuhvolfið. Lekinn kemur út strompum á hafsbotni. Þegar hafísinn hverfur og stöðvar ekki lengur lekann, fer hann í andrúmsloftið. Er vitahringur, meiri leki veldur meiri hita, sem bræðir meiri ís, sem veldur meiri leka. Metangas er tuttugu sinnum öflugra hitunartæki en koldíoxíð. Brezka blaðið Independent vitnar í tölvupóst frá Orjan Gustafsson leiðangursstjóra, þar sem þetta kemur fram. Blaðið segir fræðimenn óttast, að loftslagsbreytingar af mannavöldum verði mun hraðari en hingað til hefur verið talið.
Smjörklípukarl á torgum

Sá, sem stendur á torgum og þeytir smjörklípum í allar áttir, er ófær sem seðlabankastjóri. Enginn seðlabankastjóri heims hagar sér eins og Davíð Oddsson. Hegðun hans skaðar virðingu bankans og getu hans til að hjálpa þjóðinni. Hvers vegna þarf Seðlabankinn að hjálpa þjóðinni? Vegna þess að fyrrverandi forsætis bjó til villta vestrið í fjármálum landsins. Með hjálp frjálshyggjugaura í hópi aðdáenda sinna. Þessi fyrrum forsætis er einmitt sá, sem nú er seðlabankastjóri. Þannig er vandi okkar í senn fortíðarvandi og nútíðarvandi. En hvor tveggja vandinn heitir Davíð Oddsson þjóðarfaðir.
Sérsveitin er peð í tafli

Ríkislögreglustjóri hefur gert öryggissveitina að pólitísku peði. Teflir henni fram í sína þágu í skák gegn lögreglustjóra Reykjavíkur. Allir sem einn skrifa dátar undir skrítið bréf. Þar telja þeir kollega ala “á öfund í garð sérsveitarinnar”. Þeir “frábiðja” sér umræðu um þeirra eigið starf. Vara þeir við hugmyndum Stefáns Eiríkssonar, sem Haraldi Johannesen er meinilla við. Hér hefur Haraldur stigið yfir ósýnilega strikið. Hann er kominn með hlýðinn her. Brýnt er að stoppa Johannesen, áður en hann verður að J. Edgar Hoover æxli landsins. Reka þarf hann og einkaherinn hans.
Ofsakristinn með eggvopn

Mér kemur ekki á óvart, að maðurinn, sem stakk börn sín með eggvopni, sé kristinn ofsatrúarmaður. Sem hampar biblíunni og hatar homma, brottrækur af vefsvæðum fyrir dólgshátt. Mín reynsla af fólki er orðin löng. Mér finnst ofsakristnir vera verri en annað fólk. Ofsakommar voru ekki svona slæmir í gamla daga. Ofsakristið fólk hefur harða sannfæringu og hatar villutrúaða. Það hefur trúarrit, sem það getur teygt og togað að vild. Jafnframt haldið fram, að bókin svari öllum spurningum og feli í sér spádóma. Biblían er að mínu viti ekki minni uppspretta ofbeldis í nútímanum en illræmdur kóraninn.
Barnanauðgari í Kompási

Benjamín Þór Þorgrímsson er dæmdur barnanauðgari. Með hjálp annars dólgs nauðgaði hann þrettán ára stúlku. Fyrir það var hann dæmdur í Héraðsdómi Vesturlands 25. nóvember 2002. Hlaut þar tveggja ára fangelsi. Hinn sami Benjamín kvartar núna um, að Kompás noti “krimma” til að klekkja á sér með falinni myndavél. Hún sýnir Benjamín berja Ragnar Magnússon til óbóta. Milli slíkra afreka og annarra er Benjamín skjólstæðingur Björns Leifssonar í World Class, sem lætur hann þjálfa fólk. Benjamín er greinilega óhæfur til slíks. En hann hefur skondið og engilfagurt netfang: saint@simnet.is.
Blint einkahatur Björns

Björn Bjarnason telur eðlilegt að auglýsa stöðu lögreglustjórans suður með sjó. Hún sé að renna út. Hann taldi samt ekki eðlilegt að auglýsa stöðu ríkislögreglustjóra, þegar hún rann út í sumar. Hann telur yfirleitt ekki eðlilegt að auglýsa neina stöðu, þegar hún rennur út. Nema þessa einu suður með sjó. Jafnframt segist Björn ekki hafa neitt á móti lögreglustjóranum. Þótt allir viti, að hann hatar stjórann. Og þegar Björn hatar, þá hatar hann fólk eins og sjálfa pestina miklu. Björn hefur í auknum mæli lokast inni í prívatmálum án tillits til ríkisstjórnarinnar. Geir á að reka hann.